
priedas

REIKALAVIMAI DOKUMENTŲ SAUGYKLOMS

Bendroji dalis

1. Reikalavimai dokumentų saugykloms (toliau - reikalavimai) taikomi patalpoms, kuriose laikomi Lietuvos valstybinio archyvų fondo dokumentai.

2. Reikalavimai parengti vadovaujantis Lietuvos Respublikos archyvų įstatymu (Žin., 1995, Nr. 107-2389), Lietuvos valstybinio archyvų fondo nuostatais (Žin., 1996, Nr. 46-1127), kitais teisės norminiais dokumentais.

Dokumentų saugyklos

3. Dokumentai turi būti laikomi specialiai įrengtose arba tam tikslui pritaikytose saugyklose.

4. Naujos saugyklos statomos toliau nuo pramonės įmonių ar jų gamybinių padalinių, judrių magistralių, geležinkelio linijų, benzino kolonėlių.

5. Saugyklų atsparumas ugniai turi būti ne mažesnis kaip antro laipsnio. Saugyklų statybai ar apdailai nenaudojamos lengvai užsidegančios medžiagos.

6. Saugyklos turi būti izoliuotos nuo galinčių užsidegti objektų, laboratorijų, gamybinio pobūdžio sandėlių, patalpų, kuriose saugomos cheminės medžiagos, apsaugotos nuo užliejimo, taip pat nuo graužikų ir vabzdžių.

7. Saugyklose negali būti vandentiekio ir dujotiekio linijų, šulinių ar čiaupų, tranzitinių kabelių tinklų.

8. Skirstomieji elektros skydai, saugikliai ir srovės jungikliai įrengiami už saugyklos ribų.

9. Saugyklų durys turi būti pagamintos iš nedegios medžiagos arba apkaltos skarda, įrengtos patikimos durų spynos. Apsaugai užtikrinti durys antspauduojamos arba naudojamas kodinis užraktas.

10. Saugyklose turi būti įrengta gaisro ir apsaugos signalizacija, gaisro gesinimo sistema, o nesant galimybės ją įrengti - gesintuvai.

11. Naujai statomos saugyklos turi būti be langų. Pritaikant saugykloms patalpas, kuriose yra langai, jie turi būti uždengti metalinėmis žaliuzėmis ar apsaugine plėvele, kad apsaugotų dokumentus nuo kenksmingo natūralios šviesos poveikio. Jeigu saugyklos įrengtos pirmame aukšte, ant langų turi būti apsauginiai skydai ar grotos.

12. Saugyklose turi būti evakuacijos išėjimai.

13. Darbo kambariai turi būti atskirti nuo saugyklų.


Dokumentų saugyklų įranga ir saugojimo režimas

14. Saugyklose stacionarūs ar judami stelažai statomi skersai perdengimo plokštėms, neviršijant konstrukcijų nešamosios galios apkrovų. Saugyklose su oro kondicionavimo sistema stelažai statomi statmenai oro srovei.

15. Įrengiant saugyklose stacionarius stelažus, laikomasi šios jų išdėstymo tvarkos:

atstumas tarp stelažų eilių (pagrindinis takas) - iki 120 cm,

atstumas tarp stelažų - iki 70-75 cm,

atstumas tarp lentynų - pagal dėžučių su bylomis aukštį,


atstumas nuo grindų iki apatinės stelažo lentynos - ne mažiau kaip 20 cm.

16. Bylos, sudėtos į dėžutes ar aplankus, pagamintus iš neutralių medžiagų (pH 8-8,2), saugyklose laikomos metalinėse lentynose. Tais atvejais, kai stelažų lentynos medinės, jos turi būti išmirkytos ugniai atspariame skystyje.

17. Apšvietimui naudojami šviestuvai turi būti hermetiniais gaubtais ir įrengti ne arčiau kaip 50 cm nuo dėžučių su dokumentais. Apšvietimas 1 m aukštyje nuo grindų turi būti 20-30 liuksų, darbo vietose - 100 liuksų.


18. Temperatūros ir drėgmės režimui saugyklose užtikrinti naudojami oro kondicionieriai. 

Optimalus režimas dokumentų saugyklose turi būti:

popieriui - temperatūra +16°C ± 2°C, santykinis drėgnumas 50-55%, 

garso, video, foto (nespalvotiems) - temperatūra +16°C ± 2°C, santykinis drėgnumas 40% ± 5%,

triacetatinei kino juostai, mikrofilmams - temperatūra +10°C ± 2 °C, santykinis drėgnumas 40% ± 5%,

poliestero garso juostai, mikrofilmams - temperatūra <20°C, santykinis drėgnumas ne daugiau 35%,

spalvotai kino juostai, foto - temperatūra <5°C, santykinis drėgnumas 30% ± 5%,

elektroniniams nešėjams - temperatūra 17°C ± 1°C, santykinis drėgnumas 40% - 55 %.

19. Saugyklose turi būti:

temperatūros ir drėgmės matavimo prietaisai, kurie laikomi toliau nuo šildymo ar ventiliacijos sistemų, prietaisų parodymai registruojami kasdien,

vežimėliai byloms transportuoti, 

kopėčios byloms nuo viršutinių lentynų nuimti.

20. Saugyklos turi būti reguliariai valomos sausu ir drėgnu būdu, tik šioms patalpoms skirtu inventoriumi bei priemonėmis. Vieną kartą per mėnesį būtinas profilaktinis saugyklų grindų valymas su dezinfekuojančiu tirpalu. Saugyklos, kuriose neįrengta oro kondicionavimo sistema, reguliariai vėdinamos. Saugyklose ne rečiau kaip du kartus per metus atliekama bendra dezinfekcija. Šiems darbams numatomos sanitarinės dienos.

21. Saugyklose draudžiama:

laikyti biologiškai užkrėstus dokumentus kartu su kitais;

laikyti makulatūrą, patalpų valymo priemones, nenaudojamą inventorių;

rūkyti, įsinešti maisto produktus.

SUDERINTA

Valstybinės paminklosaugos

komisijos pirmininkė

G.Drėmaitė

